ཐོག་མར་བརྗོད་བྱ་དོན་གྱི་ཐད་ཕྱིས་བྱུང་བསླབ་བྱར་ཤན་ཞུགས་ཚུལ་ནི།དཔེར་ན།བཙན་པོ་སྲོང་བཙན་སྒམ་པོའི་བསླབ་བྱ་བོད་ཁམས་སྤྱི་ལ་གདམས་པལས།དེ་ལྟར་དུག་ལྔ་རང་ཁར་སྤྱད་ན།ཞེ་སྡག་གི་མེ་འབར་བས་དགྲ་མ་ཐུལ་གྱིས་དོགས་ནས་རང་གི་སྲོག་ལ་མི་ལྟ།འདོད་ཆགས་ཀྱི་ཆུ་གྲུགས་པས་གཉེན་མ་སྐྱོངས་ཀྱི་དོགས་ནས་ནོར་རྫས་ལ་གདུང་སེམས་ཀྱི་ཟས་འདོད་པ་དང་འདྲ།གཏི་མུག་གི་མུན་པར་ཚུད་པས་རང་ངོ་རང་གིས་མ་ཤེས་པ་མུན་ཁུང་དུ་རྫས་འཚོལ་བ་དང་འདྲ།ཞེས་པ་དང་།ཡང་བོད་ཀྱི་མི་རྣམས་སྤྲེའུ་དང་བྲག་སྲིན་མོའི་བུར་སོང་བས།ཁོང་ཅོལ་ཆུང་ལ་ཁ་སྦྲིན།ཁྲེལ་འཛེམ་དང་ངོ་ཚ་ཆུང་ལ་གསར་འགྲོགས་ལ་དགའ་བ།དད་པ་ཆུང་ལ་སྡིག་ལ་མི་འཛེམ།འགྲན་སེམས་ཆེ་ལ་ཕྲག་དོག་ཆེ།སྡིག་པ་ཕྲ་མོ་ནས་སྤོངས་ཤིག་ཐིགས་པ་བསགས་པས་རྒྱ་མཚོ་ཙམ་དུ་འགྲོའོ།།དགེ་བ་ཕྲ་མོ་ནས་གྱིས་ཤིག་རི་རབ་ཆེན་པོ་ཡང་རྡུལ་ཕྲ་རབ་ནས་གྲུབ་བོ།།ཞེས་གདམས་བྱའི་ནང་དོན་ལུགས་གཉིས་བླང་དོར་གྱི་གནས་ལ་སྦྱར་བ་སྟེ།ཉོན་མོངས་དུག་ལྔས་བསྐྱེད་པའི་སྡིག་པའི་ལས་དག་སྐྱེ་འགྲོ་ཀུན་གྱི་འདུན་མར་མཚོན་བཞིན་སྡང་བས།སྡིག་སྤོང་དགེ་སྒྲུབ་དང་ཀུན་སྤྱོད་ལེགས་བཅོས་བྱེད་ཚུལ་གཙོ་བོར་བརྗོད་ཡོད་པ་ལྟར།འབྲོམ་སྟོན་གྱིས་མི་ཆོས་གནད་ཀྱི་ཕྲེང་བལས།ལ་སྟོད་ལྷོ་ཡི་ཕྱོགས་ནི་དགྲ་འཇིགས་ཆེ།།ཞེ་སྡང་ངན་སྔགས་ཚོགས་ལ་གཟབ་པར་འཚལ།།ཉང་ཤབ་བྱང་གི་ཕྱོགས་ནི་སྨྲེ་མཆུ་མང་།།ལོང་གཏམ་ཚིག་གི་ཚོགས་ལ་གཟབ་པར་འཚལ།།པུ་རྒྱལ་བོད་ཀྱི་ཡུལ་ནི་ཁྲེལ་གཞུང་ངན།།ཡིད་འབྱུང་ཁོང་ཁྲོའི་ཚོགས་ལ་གཟབ་པར་འཚལ།།དེང་དུས་སྐྱེ་བོའི་ཚོགས་ནི་གསར་འགྲོགས་ཆེ།།བསླུ་བྲིད་འཁོར་གྱི་ཚོགས་ལ་གཟབ་པར་འཚལ།།ཞེས་གདམས་པ་དང།པཎ་ཆེན་སྐུ་ཕྲེང་བདུན་པའི་ཁ་ཆེ་ཕ་ལུའི་བསླབ་བྱལས་ཀྱང་།རྒྱ་གར་འཕགས་པའི་ཡུལ་དུ་འགྲོ་འདོད་ན།།སེམས་པའི་ཡུལ་ན་གཏི་མུག་ཤུལ་མེད་བཟོས།།འདོད་ཆགས་ནག་པོ་རྒྱ་མཚོའི་གཏིང་ལ་བསྐྱུར།།ཆགས་སྡང་ཞེས་སྡང་དམར་པོའི་མེ་ལ་སྦོར།།བསམ་རྒྱུ་གཅིག་ལ་སྒོམས་རྒྱུ་དྲན་རྒྱུ་གཅིགགཅིག་ལ་གཉིས་ཀྱི་འབྲེལ་སོ་མེད་ཟེར་ན།།ཆོས་ལ་འགྲོ་ཆས་སྒྲིགས་ཤིག་ཕ་ཡི་བུ།།ཞེས་ནང་ཆོས་དར་བའི་ཡུལ་དམིགས་བྱ་རུ་བཟུང་སྟེ་དེ་ལ་འགྲོ་འདོད་ན་གཙོ་བོ་སེམས་པའི་ཡུལ་ན་གཏི་མུག་རྨོངས་མུན་མེད་ལ་གཞན་ནོར་འདོད་པ་དང་།ཆགས་སྡང་།སྡང་སེམས།ཕྲག་དོག་ཞེ་སྡང་སོགས་དྲི་མ་ཙམ་མེད་པར་རང་ཉིད་ཀྱི་བསྒྲུབ་བསམ་པའི་དམིགས་ཡུལ་ཁོ་ན་བཅངས་ཏེ་རང་སེམས་རྣམ་དག་གཅིག་དགོས་པར་བསྟན་ནས་བཙན་པོའི་སྐབས་ཀྱི་བསླབ་བྱ་དང་འདྲ་བར་སྤྱི་ཚོགས་དེ་དག་ཏུ་བྱུང་བའི་དགེ་བ་བཅུ་ལས་ལྡོག་པའི་བྱ་བ་བྱེད་པའི་མཐའ་དག་ལ་ཟུར་ཟ་དང་ཆོས་འདོད་པ་རྣམས་ལ་མཛུབ་ཁྲིད་གནང་ཡོད་པ་མ་ཟད།དེ་ནི་ཆོས་དོན་ཁོ་ན་གསུངས་པ་མ་ཡིན་ཏེ་འཇིག་རྟེན་བྱ་བྱེད་པ་དག་ལ་རང་གི་རྒྱང་རིང་དམིགས་ཡུལ་སྒྲུབ་དགོས་ན་ཁབ་རྩེ་གཉིས་ཀྱིས་ཚེམ་བུ་མི་ཡོང་བ་བཞིན་བློ་རྩེ་གཅིག་ཏུ་སྒྲིལ་ནས་དོན་དེ་ཁོ་ན་ལ་འབད་པ་ལྷོད་མེད་བྱེད་པའི་འཇིག་རྟེན་སྐྱོང་ལུགས་ཀྱང་བསྟན་ཡོད་པ་རེད།དེ་ལྟར་བསླབ་བྱའི་བརྗོད་བྱ་ཐོག་མ་ཉིད་ནས་ད་ལྟའི་བར་ལུགས་གཉིས་བླང་དོར་བྱེད་ཚུལ་ལ་འབྲེལ་ཡོད་པ་ནི་བོད་ཀྱི་སྤྱི་ཚོགས་འཚོ་བའི་དགོས་མཁོ་ཡིན་པ་དང་།སངས་རྒྱས་ཆོས་ལུགས་བོད་ཁམས་སུ་རྐང་ཚུགས་པ་ནས་རིམ་བཞིན་དར་ཁྱབ་ཏུ་སོང་བ་དང་བསྟུན་ནས་ཇི་ལྟར་ནང་པའི་བསྟན་པ་འཛིན་སྐྱོང་སྤེལ་གསུམ་བྱེད་རྒྱུ་ནི་ཆོས་བྱེད་མི་སྣ་ཚང་མས་སྣང་ཆུང་བྱེད་མི་རུང་བའི་དོན་ཆེན་ཞིག་ཏུ་གྱུར་འདུགབྱ་བ་དེ་འགྲུབ་ཆེད་བླ་མས་སློབ་མ་དང་།བསླབ་པ་རྒན་པས་བསླབ་པ་གཞོན་གྲས་ལ་དམ་པའི་ལྷ་ཆོས་གཙོ་བྱས་འཇིག་རྟེན་མི་ཆོས་ལྟར་གྱི་འགྲོ་ལུགས་འདུག་སྟངས་སྐོར་ཁ་ཏ་སློབ་གསོ་བྱེད་པ་ནི་རང་བཞིན་གྱིས་སྔ་མས་རྗེས་མར་ཤན་ཞུགས་ཡོད་པ་སྨྲས་ཅིང་དགོས།